Davant d'això, i per tal d'evitar desequilibris entre la demanda d'aigua i l'abastament de poblacions assegurant al màxim els usos de l'aigua per a l'abastament i altres usos declarats prioritaris per la llei, es va considerar imprescindible adoptar mesures correctores que intensifiquessin l'estalvi i un major aprofitament de l'aigua emmagatzemada, fins que els recursos superficials i subterranis, i especialment les reserves embassades, recuperessin els nivells necessaris.
Per aquest motiu es va publicar el Decret 84/2007, de 3 d'abril, d'adopció de mesures excepcionals i d'emergència en relació amb la utilització dels recursos hídrics.
En el Decret esmentat es van definir dos escenaris d'intensificació de les mesures excepcionals a aplicar sobre les demandes, on es produeix una afecció dels usos i restriccions mediambientals que no són l'abastament d'aigua apte per al consum humà, i un tercer escenari de mesures d'emergència, en el qual les restriccions afectaven les dotacions d'abastament.
Aquesta decisió era el punt culminant d'aplicació de mesures preventives per fer front al període de sequera que arrossegava el país en el trienni hidrològic comprès entre octubre de 2004 i març de 2007, i que s'havia agreujat durant l'hivern de 2006, especialment en la conca hidrogràfica del Ter.
Si bé les pluges del mes de maig de 2007 van alleugerir la situació, cosa que va permetre publicar el Decret 108/2008, de 15 de maig, de modificació del Decret 84/2007, de 3 d'abril, d'adopció de mesures excepcionals i d'emergència en relació amb la utilització dels recursos hídrics, les repercussions sobre algunes explotacions ramaderes ja s'havien fet àmpliament evidents, especialment pel que fa a la productivitat agrícola i a la disponibilitat de recursos alimentaris per al bestiar.
Tanmateix, des de mitjans de 2007 i fins a finals de 2008, el sector de l'oví i el cabrum, sobretot el que s'explota en règim extensiu, ha estat un dels que ha patit més conseqüències de la sequera acumulada en el període esmentat, i gran part de les seves explotacions han vist afectada la seva rendibilitat econòmica.
D'altra banda, cal tenir en compte que, per un costat, l'hivern del 2008 va resultar novament un període de condicions extremes, amb un fred intens, glaçades generalitzades i acumulacions importants de neu en algunes comarques i zones muntanyoses i, per un altre costat, la crisi econòmica que afecta el sector ramader no afavoreix les inversions en les explotacions, la qual cosa es mostra de manera més acusada en les explotacions d'oví i cabrum, atesa la manca de rendibilitat econòmica que moltes d'aquestes han arrossegat en els darrers cinc anys.
Això s'ha fet palès concretament en una manca evident d'inversions necessàries en estructures destinades a disminuir l'impacte de la davallada de les disponibilitats alimentàries.
Un dels problemes que més ha afectat les explotacions d'oví i cabrum en règim extensiu en aquests dos darrers anys des del punt de vista del maneig ha estat el de la disminució de les disponibilitats alimentàries naturals, tant en quantitat com en qualitat, la qual cosa ha acabat repercutint en l'estat sanitari general de la cabanya d'aquelles explotacions que s'han vist més fortament afectades per aquesta situació.
En definitiva, doncs, un dels sectors que s'ha vist més perjudicat per la manca de recursos hídrics, i en conseqüència, alimentaris i derivats d'aquests, ha estat el de l'oví i el cabrum, sobretot en aquells casos en què el règim d'explotació és totalment extensiu i la dependència de l'aliment és directament proporcional a la disponibilitat dels recursos agrícoles de la zona.
L'acumulació de les esmentades condicions desfavorables des de començaments de 2007 i fins a finals de 2008 ha provocat que en algunes explotacions d'oví i cabrum de Catalunya s'hagin detectat, en el primer trimestre de 2009, baixes en el bestiar.
Aquestes baixes s'han donat de manera especial en explotacions de la zona nord-occidental de Catalunya, i en especial de les comarques del Baix Empordà, la Garrotxa i el Pla de l'Estany.
En aquest sentit, un cop el Departament d'Agricultura, Alimentació i Acció Rural (DAR) va rebre a començaments de gener de 2009 les primeres denúncies oficials dels primers casos de mort d'ovelles i cabres, concretament a la comarca del Baix Empordà, es va procedir a efectuar unes primeres inspeccions i a encarregar al Centre de Recerca de Sanitat Animal (CReSA) l'estudi esmentat.
Segons l'informe del CReSA, els animals de les explotacions afectades presentaven de manera comuna un aprimament progressiu, caquèxia irrecuperable i mortalitat elevada entre el total de la cabanya.
Després dels estudis epidemiològics, hematològics, d'aïllament víric, bioquímica clínica i anatomia patològica en mostres i animals de les granges afectades, el CReSA va concloure que els factors de maneig i les parasitosis observades són molt probablement responsables dels problemes clínics observats.
D'altra banda, el DAR considera també que en el cas de les explotacions d'oví i cabrum, l'afectació de la crisi econòmica i els problemes de gestió de les explotacions a causa de les adversitats naturals fan que algunes d'aquestes explotacions corrin el risc d'abandonar l'activitat.
Això es considera del tot perjudicial per a la gestió del territori, amb el benentès que l'explotació en règim extensiu que s'efectua en el cas del sector de l'oví i el cabrum contribueix en gran mesura no només a una gestió ordenada del territori i a l'assentament de la població en el món rural, sinó també a la preservació i la conservació de prats i pastures i a la prevenció d'incendis forestals.
L'article 11 del Reglament (CE) 1857/2006, de la Comissió, de 15 de desembre de 2006, sobre aplicació dels articles 87 i 88 del Tractat als ajuts estatals per a les petites i mitjanes empreses dedicades a la producció de productes agrícoles, i que modifica el Reglament (CE) 70/2001 (DOUE L 358, de 16.12.2006), estableix que els ajuts destinats a compensar els agricultors per les pèrdues de plantes, animals o edificis agraris ocasionades per fenòmens climàtics assimilables a catàstrofes naturals són compatibles amb el mercat comú, d'acord amb l'article 88, apartat 3, del Tractat, si compleixen, pel que fa a les plantes i/o els animals, les condicions dels apartats 2 a 6, 9 i 10 del mateix article, i que restaran exempts de l'obligació de notificació de l'article 88.3 del Tractat quan compleixin les condicions que recull l'article esmentat.
Així, per tal d'assegurar la màxima transparència de les mesures adoptades i un seguiment efectiu, d'acord amb el marc jurídic actual, s'ha optat per sotmetre els ajuts d'aquesta Ordre al Reglament (CE) núm. 1857/2006, de la Comissió, de 15 de desembre de 2006, havent-se comunicat a la Comissió Europea aquest règim d'ajuts, d'acord amb el que preveu l'article 20.1 de l'esmentat Reglament de la Comissió, per la qual cosa li ha estat assignat el número d'ajut XA-15/2010.
L'article 11.7 del Reglament (CE) 1857/2006 estableix que tots els fenòmens climàtics adversos assimilables a catàstrofes naturals han de ser reconeguts oficialment com a tals per les autoritats públiques, la qual cosa preveu a Catalunya el Decret 84/2007, de 3 d'abril, d'adopció de mesures excepcionals i d'emergència en relació amb la utilització dels recursos hídrics.
Consegüentment, valorada la conveniència de donar suport al sector de l'oví i el cabrum mitjançant un ajut econòmic, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General d'Agricultura i Ramaderia, i en ús de les atribucions que m'han estat conferides,
Aprovar les bases reguladores dels ajuts destinats a compensar als titulars d'explotacions extensives d'oví i/o cabrum les baixes dels animals reproductors produïdes com a conseqüència de les afectacions provocades per problemes derivats d'una alimentació inadequada causada per les condicions agroclimàtiques adverses acumulades en els dos darrers anys, les quals es publiquen a l'annex d'aquesta Ordre.
2.1 Es convoquen els ajuts destinats a compensar als titulars d'explotacions extensives d'oví i/o cabrum les baixes dels animals reproductors produïdes com a conseqüència de les afectacions provocades per problemes sanitaris derivats d'una alimentació inadequada causada per condicions agroclimàtiques adverses corresponents a l'any 2010, d'acord amb les bases reguladores aprovades a l'article 1 precedent.
2.2 El termini de presentació de sol·licituds serà d'un mes a partir de l'endemà de la publicació d'aquesta Ordre al DOGC.
2.3 Els ajuts d'aquesta Ordre aniran a càrrec de la partida pressupostària AG03/D/470000100/6120 dels pressupostos del DAR per a l'any 2010, dotada amb un import màxim de 300.336,74 euros.
2.4 L'òrgan instructor dels expedients d'ajut és el Servei de Sanitat Animal.
2.5 L'òrgan competent per emetre la resolució sobre les sol·licituds és la persona titular de la Direcció General d'Agricultura i Ramaderia.
A aquests efectes es nomena una comissió de valoració, que serà l'òrgan col·legiat encarregat de valorar les sol·licituds d'ajuts, formada pel/per la subdirector/a general de Ramaderia, el/la subdirector/a general d'Estratègia Rural, el/la cap del Servei de Sanitat Animal i el/la cap del Servei de Producció Ramadera.
2.6 El termini màxim per emetre la resolució i notificar-la per escrit a la persona sol·licitant serà d'un mes a comptar de la data en què finalitzi el termini de presentació de sol·licituds.
En cas de manca de resolució expressa, la sol·licitud es considerarà desestimada per silenci administratiu.
2.7 Contra la resolució del director o la directora general d'Agricultura i Ramaderia, que no exhaureix la via administrativa, es podrà interposar recurs d'alçada davant el conseller o la consellera d'Agricultura, Alimentació i Acció Rural en el termini d'un mes a comptar a partir de l'endemà de la notificació de la resolució, sens perjudici que se'n pugui interposar qualsevol altre que es consideri adient.
En cas de silenci administratiu, el recurs d'alçada davant el conseller o la consellera d'Agricultura, Alimentació i Acció Rural es podrà interposar en el termini de tres mesos a comptar a partir de la data en què s'exhaureixi el termini per resoldre i notificar tal com estableix l'apartat anterior.
2.8 Els ajuts concedits es faran públics al web www.gencat.cat/dar/ajuts/, fent ús dels mitjans electrònics establerts, i s'exposaran al tauler d'anuncis de les dependències del DAR.
Els ajuts que superin els 3.000,00 euros es publicaran, a més, al DOGC.
—1 Els crèdits consignats en aquesta Ordre tenen naturalesa de crèdit avançat, per la qual cosa la concessió de les subvencions queda condicionada a l'existència de crèdit suficient i adequat en el pressupost del DAR de l'exercici 2010.
—2 Aquests ajuts tenen naturalesa d'ajut d'estat, per la qual cosa la Comissió Europea pot emetre una decisió per la qual tant les bases reguladores i la convocatòria com les resolucions de concessió es podran veure modificades, si escau, per adaptar-se als termes del pronunciament esmentat.
Barcelona, 10 de desembre de 2009
L'objecte dels ajuts que estableix aquesta Ordre és el de compensar les pèrdues econòmiques de les explotacions extensives d'oví i/o cabrum en què s'han produït baixes dels animals reproductors a causa de problemes sanitaris derivats d'una alimentació inadequada imputables a condicions agroclimàtiques adverses, amb la finalitat de facilitar que continuïn desenvolupant l'activitat ramadera.
A efectes d'aquesta Ordre, s'entén per reproductora o futura reproductora l'animal de l'espècie ovina o caprina de més de sis mesos d'edat que en el moment de la seva mort estigués identificat individualment.
Poden ser beneficiàries d'aquests ajuts les persones físiques o jurídiques titulars d'una explotació ramadera extensiva d'oví i/o cabrum que compleixin els requisits següents:
a) Que les baixes de les reproductores i futures reproductores s'hagin produït en el període comprès entre l'1 d'octubre de 2008 i el 30 d'abril de 2009.
En el cas que el DAR hagués autoritzat el buidat sencer a causa de condicions de benestar animal de l'explotació, els animals reproductors també tindran, a efectes d'aquesta Ordre, la consideració de baixa.
b) Que en el període comprès entre l'1 de gener i el 30 d'abril de 2009 hagin comunicat les baixes al DAR i que aquest hagi comprovat que la mort ha estat a causa de problemes sanitaris derivats d'una alimentació inadequada imputables a condicions agroclimàtiques adverses.
c) Que els animals no hagin mort o s'hagin sacrificat a causa d'una malaltia de declaració obligatòria.
d) Que s'hagi produït un mínim de baixes del 10% del cens dels animals reproductors respecte de l'any anterior.
e) Que els problemes sanitaris derivats d'una alimentació inadequada imputables a condicions agroclimàtiques adverses hagin provocat una destrucció de més del 30% de la producció mitjana anual del titular de l'explotació ramadera extensiva durant el trienni precedent o d'una mitjana triennal basada en els cinc anys anteriors que exclogui la xifra més elevada i la xifra més baixa.
f) Que l'explotació hagi complert els programes sanitaris oficials establerts per la normativa vigent.
g) Que l'explotació ramadera estigui inscrita en el Registre d'explotacions ramaderes que preveu el Decret 61/1994, de 22 de febrer, sobre regulació de les explotacions ramaderes.
h) Que mantinguin l'activitat ramadera, i en concret la de l'explotació d'oví i/o cabrum, per un període mínim de tres anys posteriors als de la sol·licitud d'ajuda.
i) Que portin a terme una gestió correcta dels cadàvers, de conformitat amb la normativa vigent.
j) Que siguin una petita o mitjana empresa d'acord amb el que estableix l'annex I del Reglament (CE) núm. 800/2008, de la Comissió, de 6 d'agost (DOUE L-214, de 9.8.2008), sobre la definició de PIME.
3.1 Els ajuts tenen caràcter de subvenció directament aplicable a la disminució dels ingressos procedents de la venda del producte, produïda per les baixes d'animals reproductors a causa de problemes sanitaris derivats d'una alimentació inadequada imputables a condicions agroclimàtiques adverses.
3.2 L'import dels ajuts no pot ser superior a 96,00 euros per cap de bestiar reproductor, o futur reproductor, mort o sacrificat en les condicions que estableix aquesta Ordre, una vegada restat el nombre d'animals resultants d'aplicar el 10% al cens d'animals de més de sis mesos de l'explotació de l'any anterior i, en tot cas, i d'acord amb el que estableix l'article 11.2 i 11.3 del Reglament CE/1857/2006, de 15 de desembre, la intensitat bruta dels ajuts no podrà superar un 80%, o un 90% en les zones desfavorides, de les pèrdues d'ingressos procedents de la venda de productes, comparant els ingressos obtinguts l'any en què es va produir el fenomen agroclimàtic advers amb els ingressos mitjans dels tres anys precedents.
El càlcul dels ingressos es realitza multiplicant les quantitats de productes produïdes anualment pel preu de venda mitjà de l'any corresponent.
3.3 La quantia màxima destinada a aquests ajuts i l'aplicació pressupostària a la qual s'han d'imputar és la que es determina a l'article 2.3 de la convocatòria.
3.4 La determinació de la quantia dels ajuts es realitzarà en funció del nombre de sol·licituds i de la disponibilitat pressupostària, i d'acord amb els criteris d'atribució que estableix l'apartat 4 d'aquestes bases reguladores.
En cas que l'import sol·licitat subvencionable superi el pressupost màxim que estableix la convocatòria, es procedirà al prorrateig entre les persones perceptores dels ajuts.
—5 Concurrència amb altres ajuts
Els ajuts que estableix aquesta Ordre no es podran concedir en concurrència amb altres ajuts estatals de l'article 87.1 del Tractat, ni amb contribucions financeres dels estats membres, incloses les regulades per l'article 88.1, paràgraf segon, del Reglament (CE) núm. 1698/2005, del Consell, de 20 de setembre, relatiu a l'ajut al desenvolupament rural mitjançant el Fons Europeu Agrícola de Desenvolupament Rural (FEADER) (DOUE núm. 277, de 21.10.2005), ni amb contribucions financeres de la Comunitat, per als mateixos costos subvencionables, si això comporta una intensitat d'ajut superior a la que fixa el Reglament (CE) núm. 1857/2006.
Així mateix, aquests ajuts no es podran concedir en concurrència amb els ajuts de minimis recollits al Reglament (CE) núm. 1535/2007, de la Comissió, de 20 de desembre, relatiu a l'aplicació dels articles 87 i 88 del Tractat als ajuts de minimis al sector de la producció de productes agrícoles (DOUE núm. 337, de 21.12.2007), respecte a les mateixes despeses, si això comporta una intensitat d'ajut superior a la que fixa el Reglament (CE) núm. 1857/2006.
6.1 Les sol·licituds per acollir-se a aquests ajuts es formalitzaran en un imprès normalitzat que es podrà obtenir a qualsevol de les dependències del Departament d'Agricultura, Alimentació i Acció Rural o es podrà descarregar des del web www.gencat.cat/dar/ajuts.
Aquestes sol·licituds s'adreçaran al director o la directora general d'Agricultura i Ramaderia, i es presentaran preferentment a les oficines comarcals del DAR, sens perjudici de fer ús de la resta de mitjans que estableix la Llei 30/1992, de 26 de novembre, dins el termini establert en la convocatòria.
6.2 Amb les sol·licituds s'ha d'adjuntar la documentació que es relaciona a continuació.
No obstant això, no caldrà presentar la documentació que ja s'hagi presentat anteriorment al DAR i de la qual no hagin variat les dades i continuïn sent vigents.
En aquest cas, quan s'iniciï el procediment administratiu en una oficina del DAR diferent d'on es va presentar la documentació, caldrà indicar a l'imprès de sol·licitud en quin procediment, campanya o any i unitat del DAR es va aportar la documentació requerida.
a) Fotocòpia compulsada del DNI/NIF/NIE de la persona sol·licitant o DNI/NIE de qui la representi, si escau.
c) En el cas de persones jurídiques, fotocòpia compulsada de les escriptures i/o els estatuts registrats de l'entitat sol·licitant, si escau.
d) Certificat actualitzat d'inscripció en el registre administratiu corresponent emès l'any 2009.
En el cas que es tracti d'un registre gestionat pel DAR no serà necessari aportar cap certificació d'inscripció.
f) Una relació on figurin els identificadors de les baixes produïdes entre l'1 de gener i el 30 d'abril de 2009.
g) L'acreditació que les baixes per a les quals se sol·licita l'ajuda han estat recollides per una empresa de recollida de cadàvers autoritzada per fer-ho.
h) Una memòria d'actuacions per als dos propers anys en la qual es reculli, des del punt de vista sanitari i de maneig, un pla de prevenció de baixes a efectuar en l'explotació per pal·liar les possibles pèrdues que puguin provocar en el futur les condicions agroclimàtiques adverses.
i) Memòria econòmica que acrediti la disminució d'ingressos soferta per cada explotació, d'acord amb el que preveu l'article 11.2 del Reglament CE/1857/2006, de 15 de desembre.
6.3 L'imprès de sol·licitud inclourà declaracions responsables sobre els aspectes que es relacionen a continuació i que la persona sol·licitant ratifica mitjançant la signatura de la sol·licitud:
a) Que ha complert els programes sanitaris oficials establerts per la normativa vigent.
b) Que es compromet a mantenir l'activitat durant un mínim de tres anys d'acord amb el que estableix l'apartat 2.h) d'aquestes bases reguladores.
c) Que el compte on s'ha d'ingressar l'import de l'ajut inclòs en l'imprès de sol·licitud pertany a la persona beneficiària de l'ajut.
Si és la primera vegada que s'inicia una relació amb el DAR o han variat les dades des de la presentació del full de dades bancàries s'ha de presentar l'imprès EF-013, que es podrà obtenir en qualsevol de les dependències del DAR o en el web www.gencat.cat/dar/ajuts.
d) Que no està sotmès a les causes que impedeixen adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions.
e) Que no ha sol·licitat cap altre ajut per a la mateixa finalitat, llevat dels supòsits que preveu l'apartat 5 d'aquestes bases, referit a la concurrència amb altres ajuts.
e) Que compleix la quota de reserva per a la integració social del personal discapacitat que estableix la legislació vigent, si escau.
g) Que l'empresa és una petita o mitjana empresa d'acord amb el que estableix l'annex I del Reglament (CE) 800/2008, de la Comissió, de 6 d'agost (DOUE L-214, de 9.8.2008), sobre la definició de PIME.
6.4 La presentació de la sol·licitud de l'ajut per part de la persona interessada comportarà l'autorització al DAR per obtenir els certificats necessaris per a la tramitació de l'ajut a emetre per l'Agència Estatal d'Administració Tributària i per la Tresoreria General de la Seguretat Social, així com pel Departament d'Economia i Finances.
7.1 El procediment de concessió de la subvenció es farà en règim de concurrència competitiva.
7.2 La Comissió de valoració podrà sol·licitar tots els documents i els informes que consideri necessaris per a l'elaboració de l'informe d'avaluació.
7.3 Quan les sol·licituds qualificades d'auxiliables superin la disponibilitat pressupostària la Comissió de valoració determinarà l'assignació dels fons, d'acord amb els criteris d'atribució que estableix l'apartat 4 d'aquestes bases reguladores.
7.4 D'acord amb la documentació presentada i l'informe de la Comissió de valoració, l'òrgan instructor elevarà la proposta de resolució corresponent a l'òrgan competent per resoldre.
7.5 En la resolució de concessió hi figuraran, com a mínim, el número d'identificació de l'ajut estatal assignat per la Comissió, l'import màxim de l'ajut, les condicions que haurà de complir la persona beneficiària i el caràcter d'ajut d'estat, així com un esment exprés al Reglament (CE) 1857/2006, que regeix aquest règim d'ajuts, juntament amb el títol i la referència de publicació al DOUE, i la procedència dels fons amb els quals es finança l'ajut.
Així mateix, s'ha de fer constar que la fermesa de la resolució de concessió de l'ajut comporta que la persona beneficiària declara tàcitament que es troba al corrent de les seves obligacions amb l'administració tributària i la social i amb la Generalitat de Catalunya.
7.6 La resolució de concessió es pot modificar en cas d'alteració de les condicions que van determinar l'atorgament, ja siguin les relatives a la persona beneficiària o com a conseqüència d'una decisió de l'Administració.
Així mateix, es pot modificar com a conseqüència del pronunciament de la Comissió Europea sobre l'adequació o la compatibilitat del règim d'ajuts a la normativa comunitària.
8.1 La sol·licitud d'ajut es presentarà juntament amb la documentació que recull l'apartat 6 d'aquestes bases reguladores, per tal que en el termini màxim d'un mes es pugui procedir a la comprovació de les baixes i a la certificació.
8.2 Els òrgans competents del DAR comprovaran d'ofici el compliment dels requisits per accedir als ajuts, d'acord amb la documentació aportada amb la sol·licitud, i la informació disponible a les bases de dades i els registres.
8.3 El pagament de la subvenció es realitzarà amb una certificació prèvia dels serveis competents del DAR segons la qual l'objecte d'aquesta està degudament justificat, i s'efectuarà dins l'exercici pressupostari, sens perjudici de les excepcionalitats que es puguin produir.
8.4 Les persones beneficiàries, per rebre l'import de les subvencions, han d'estar al corrent de les obligacions amb l'administració tributària i la social en el moment en què el DAR realitzi les comprovacions corresponents amb l'Agència Estatal d'Administració Tributària i la Tresoreria General de la Seguretat Social, així com no tenir deutes de cap mena amb la Generalitat de Catalunya.
8.5 Les persones beneficiàries estan obligades a facilitar tota la informació que els sigui requerida per la Intervenció General de la Generalitat, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
—9 Invalidesa de la resolució de concessió i reintegrament de les quantitats percebudes indegudament
9.1 Són causes d'invalidesa de la resolució de concessió, que comporten l'obligació de tornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
9.2 També procedirà el reintegrament de les quantitats percebudes i l'exigència d'interès de demora corresponent, des del moment del pagament de l'ajut fins a la data en què s'acordi la procedència del reintegrament, en els casos que estableixen l'article 37 de la Llei 38/2003, de 17 de novembre, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
Així mateix, procedirà el reintegrament en el cas d'una decisió de la Comissió Europea que declari la incompatibilitat del règim d'ajuts amb la normativa comunitària.
9.3 El procediment de reintegrament de subvencions es regirà per les disposicions generals sobre procediment administratiu que estableix el títol VI de la Llei 30/1992, de 26 de novembre, de règim jurídic de les administracions públiques i del procediment administratiu comú, sens perjudici de les especialitats que estableixin la Llei 38/2003, de 17 de novembre, i el Decret legislatiu 3/2002, de 24 de desembre.
Els òrgans competents del DAR tenen la facultat de realitzar els controls que considerin necessaris per comprovar les dades que justifiquen l'atorgament de l'ajut i d'inspeccionar les explotacions per comprovar que es compleixen la destinació dels ajuts, els requisits i els compromisos que estableixen aquestes bases reguladores.